আবরার ফাহাদ

**আবরার ফাহাদ রাব্বি** (১২ ফেব্রুয়ারি ১৯৯৮ - ৭ অক্টোবর ২০১৯) ছিলেন বাংলাদেশ প্রকৌশল বিশ্ববিদ্যালয় তথা বুয়েটের তড়িৎ ও ইলেক্ট্রনিক প্রকৌশল বিভাগের দ্বিতীয় বর্ষের শিক্ষার্থী। বাংলাদেশ ও ভারতের মধ্যকার কিছু চুক্তির সমালোচনা করে ফেসবুকে পোস্ট দেওয়ায় বুয়েট শাখা ছাত্রলীগ নেতারা আবরার ফাহাদকে শিবির বলে সন্দেহ করেছিলেন, তারা ফাহাদের মুঠোফোন চেক করে ছাত্রশিবির-সংশ্লিষ্টতার প্রমাণ খোঁজেন। পরবর্তীতে ছাত্রলীগের কয়েকজন নেতা তাকে নির্মমভাবে পিটিয়ে হত্যা করে। ময়নাতদন্তের প্রতিবেদনে নিশ্চিত করা হয় যে শিক্ষার্থী আবরার ফাহাদকে ভোঁতা জিনিসের মাধ্যমে পিটিয়ে হত্যা করা হয়। ২০২৫ সালে তাকে মরণোত্তর বাংলাদেশের সর্বোচ্চ বেসামরিক পুরস্কার স্বাধীনতা পুরস্কারে ভূষিত করা হয়। ২০২৫ সালের ২৫ মার্চ ঢাকা শহরের বঙ্গবন্ধু অ্যাভিনিউয়ের নাম পরিবর্তন করে তার নামে সড়কের নামকরণ করা হয় শহীদ আবরার ফাহাদ এভিনিউ।

## ব্যক্তিগত জীবন
১৯৯৮ সালের ১২ই ফেব্রুয়ারিতে বাংলাদেশের কুষ্টিয়া জেলায় আবরার ফাহাদ জন্মগ্রহণ করেন। তার গ্রামের বাড়ি কুমারখালী উপজেলায়। তার পিতার নাম মো. বরকত উল্লাহ এবং মায়ের নাম রোকেয়া খাতুন। তিনি কুষ্টিয়া মিশন প্রাথমিক বিদ্যালয় থেকে প্রাথমিক শিক্ষা এবং পরে কুষ্টিয়া জিলা স্কুলে পড়াশোনা করেন। পরবর্তীতে তিনি নটর ডেম কলেজ থেকে বিজ্ঞান বিভাগে এইচএসসি পাশ করেন। ২০১৮ সালে তিনি বাংলাদেশ প্রকৌশল বিশ্ববিদ্যালয়ে (বুয়েট) তড়িৎ ও ইলেক্ট্রনিক প্রকৌশল বিভাগে পড়াশোনা শুরু করেছিলেন।

তার বাবা বরকতউল্লাহ ব্র্যাকের নিরীক্ষক কর্মকর্তা এবং মা রোকেয়া খাতুন কিন্ডারগার্ডেনের শিক্ষক ছিলেন। দুই ভাইয়ের মধ্যে আবরার ছিলেন বড়। তার ছোট ভাই আবরার ফায়াজও পরবর্তীকালে বুয়েটে ভর্তি হন।

## মৃত্যু ও বিচার

তড়িৎ ও ইলেক্ট্রনিক প্রকৌশল বিভাগের দ্বিতীয় বর্ষের শিক্ষার্থী আবরার ফাহাদ শেরে বাংলা হলের ২০১১ নম্বর রুমে নিহত হন। তিনি একই হলের ১০১১ নম্বর কক্ষে থাকতেন। আবরার ১০ দিন আগে ছুটিতে বাড়িতে এসেছিল এবং ২০ অক্টোবর পর্যন্ত থাকতে চেয়েছিলেন। পরীক্ষা কাছাকাছি চলে আসায় ৬ অক্টোবর তিনি পড়াশোনা করতে ক্যাম্পাসে ফিরে আসেন।

আবরার ফাহাদ ২০১৯ সালের ৬ই অক্টোবর দিবাগত রাতে বুয়েটের শেরেবাংলা হলে ছাত্রলীগের একদল নেতা-কর্মীর হাতে নির্মম নির্যাতনে নিহত হয়। বুয়েটের শের-ই-বাংলা হলের নিচতলায় ৭ অক্টোবর ২০১৯ ভোর তিনটায় পুলিশ আবরারের লাশ উদ্ধার করে। মেডিকেল অফিসার ডা. মো. মাশুক এলাহী রাত ৩ টার দিকে আবরারকে মৃত ঘোষণা করেন।

২০২৫ সালের ১৬ মার্চ বাংলাদেশ হাইকোর্টের বিচারপতি বিচারপতি সৈয়দ এনায়েত হোসেন ও এ কে এম আসাদুজ্জামানের বেঞ্চে ফাহাদ হত্যা মামলার রায় প্রদান করা হয়। রায়ে ২০ জনের মৃত্যুদণ্ড ও ৫ জনের যাবজ্জীবন কারাদণ্ডের আদেশ বহাল থাকে।

## কিংবদন্তি

২০২২ সালে, ফাহাদের ছোট ভাই আবরার ফাইয়াজ বাংলাদেশ প্রকৌশল বিশ্ববিদ্যালয়ের (বুয়েট) ভর্তি পরীক্ষায় উত্তীর্ণ হন, ঠিক সেই প্রতিষ্ঠান যেখানে আবরারকে হত্যা করা হয়েছিল। তিনি বলেন, "আমার পরিবারের সবার মতামতের ভিত্তিতে আমি বুয়েটের মেকানিক্যাল ইঞ্জিনিয়ারিংয়ে ভর্তির সিদ্ধান্ত নিয়েছি।"

২০২৪ সালে আওয়ামী লীগ সরকার পতনের ২০২৫ সালের মার্চে বঙ্গবন্ধু অ্যাভিনিউ এর নাম পরিবর্তন করে শহীদ আবরার ফাহাদ অ্যাভিনিউ নামকরণ করা হয়। ২০২৪ সালের অক্টোবর মাসে *রুম নম্বর ২০১১* নামে একটি স্বল্পদৈর্ঘ্য চলচ্চিত্র মুক্তি পায়, যার নামকরণ করা হয় সেই হল রুমের নামানুসারে যেখানে আবরারকে হত্যা করা হয়েছিল। এটি আবরারের মৃত্যুর ঘটনা, এর পরবর্তী প্রতিক্রিয়া, ছাত্র রাজনীতি ও মতপ্রকাশের স্বাধীনতার প্রভাব নিয়ে নির্মিত হয়।

আবরারের মৃত্যু বাংলাদেশে একটি বৃহৎ রাজনৈতিক আন্দোলনের সূচনা করে, যা পরে "জুলাই বিপ্লব" নামে পরিচিত হয়। এই আন্দোলনে সরকারবিরোধী গণবিক্ষোভ শুরু হয়, যেখানে জনগণ গণতান্ত্রিক স্বাধীনতা, স্বচ্ছতা এবং দমনমূলক রাজনৈতিক চর্চার বিরুদ্ধে প্রতিবাদ জানায়।

ফাহাদের মৃত্যুর পঞ্চম বার্ষিকীতে ঢাকার পলাশী মোড়ে "আবরার ফাহাদ স্মৃতি সংসদ" ব্যানারে আয়োজিত স্মরণ সভা শেষে একটি স্মৃতিসৌধের ভিত্তিপ্রস্তর স্থাপন করা হয়। বুয়েটের উপাচার্য এ. বি. এম. বদরুজ্জামান স্মৃতিফলকের উদ্বোধন করেন। একই অনুষ্ঠানে বক্তারা ৭ অক্টোবর—আবরারের মৃত্যুদিন—'জাতীয় আগ্রাসন বিরোধী দিবস' ঘোষণা করার দাবি জানান।

২০২৫ সালে কুষ্টিয়া স্টেডিয়ামের নাম পরিবর্তন করে "শহীদ আবরার ফাহাদ স্টেডিয়াম" রাখা হয়। একই বছর, ফাহাদকে স্বাধীনতা পদক (বাংলাদেশের সর্বোচ্চ বেসামরিক সম্মাননা) মরণোত্তরভাবে প্রদান করা হয়।

২০২৫ সালের অক্টোবরে বাংলাদেশ সরকার আবরার ফাহাদের মৃত্যুবার্ষিকীকে জাতীয় দিবস হিসেবে ঘোষণা করার সিদ্ধান্ত নেয়।

## জুলাই অভ্যুত্থান-পরবর্তী প্রেক্ষাপট

২০২৪ সালের জুলাই মাসে বাংলাদেশে সংঘটিত ছাত্র-জনতার অভ্যুত্থান ও পরবর্তী রাজনৈতিক পরিবর্তনের প্রেক্ষাপটে আবরারকে নতুনভাবে স্মরণ ও মূল্যায়ন করা হয়। গণমাধ্যম ও নাগরিক সমাজের আলোচনায় তাঁকে তরুণ প্রজন্মের প্রতিবাদ-চেতনার একটি ঐতিহাসিক নিদর্শন হিসেবে উল্লেখ করা হয়, যা ২০২৪-এ বাংলাদেশে কোটা সংস্কার আন্দোলনের সঙ্গে তুলনামূলকভাবে আলোচিত হয়।  এই সময়ে সরকারি ও বেসরকারি পর্যায়ে আবরারকে কেন্দ্র করে বেশ কিছু স্মারক, সেমিনার ও সাংস্কৃতিক আয়োজন অনুষ্ঠিত হয়, যেখানে তাঁকে মুক্ত চিন্তা, সার্বভৌমত্ব ও মতপ্রকাশের স্বাধীনতার প্রতীক হিসেবে উপস্থাপন করা হয়।

এছাড়া আওয়ামী লীগ সরকার পতনের পর ২০২৫ সালের ২৫ মার্চ মার্চে বঙ্গবন্ধু অ্যাভিনিউয়ের নাম পরিবর্তন করে আবরার ফাহাদের নামে  সড়কটির নামকরণ করা হয় শহীদ আবরার ফাহাদ এভিনিউ।

জুলাই অভ্যুত্থান-পরবর্তী সময়ে বিভিন্ন সরকারি উপদেষ্টা, ছাত্রনেতা ও সাংস্কৃতিক ব্যক্তিত্ব আবরারকে স্বাধীন মতপ্রকাশ ও জাতীয় স্বার্থরক্ষার প্রতীক হিসেবে উল্লেখ করেন। সরকারি আয়োজনে তথ্য ও সম্প্রচার উপদেষ্টা মো. মাহফুজ আলম এবং স্থানীয় সরকার উপদেষ্টা আসিফ মাহমুদ সজিব ভূঁইয়া আবরার স্মারক উদ্বোধন অনুষ্ঠানে তাঁকে ‘‘আগ্রাসনবিরোধী প্রতিরোধের প্রতীক’’ হিসেবে বর্ণনা করেন, অন্যদিকে নাগরিক সমাজের অংশ থেকে তাঁকে ‘‘জুলাই অভ্যুত্থানের অনুপ্রেরণা’’ হিসেবে চিহ্নিত করা হয়। একই সময়ে সংস্কৃতি বিষয়ক মন্ত্রণালয় আবরার ফাহাদের মৃত্যুবার্ষিকীকে জাতীয় স্মরণোৎসবের ক্যালেন্ডারে অন্তর্ভুক্ত করার সিদ্ধান্ত নেয়। তবে একাডেমিক মহলে এই মূল্যায়ন নিয়ে ভিন্নমত রয়েছে; অনেক গবেষক আবরার ফাহাদকে জুলাই ২০২৪-এর অভ্যুত্থানের পরিবর্তে সামাজিক ক্ষোভ ও সংগঠিত প্রতিবাদের ঐতিহাসিক ধারাবাহিকতাকে বেশি গুরুত্ব দেন।

### উল্লেখযোগ্য মন্তব্য
২০২৫ সালের ৭ অক্টোবর ঢাকা বিশ্ববিদ্যালয়ের আর সি মজুমদার আর্টস অডিটোরিয়ামে অনুষ্ঠিত ‘‘ভারতীয় আধিপত্যবাদ ও বাংলাদেশের সার্বভৌমত্ব: স্মরণে শহীদ আবরার ফাহাদ’’ শীর্ষক সেমিনার এবং ‘‘স্মরণে মননে শহীদ আবরার ফাহাদ’’ চিত্র প্রদর্শনীর উদ্বোধনী অনুষ্ঠানে ঢাকা বিশ্ববিদ্যালয় কেন্দ্রীয় ছাত্র সংসদের (ডাকসু) সহ-সভাপতি (ভিপি) আবু সাদিক কায়েম বলেন, ‘*জীবিত অবস্থার চেয়েও শহীদ আবরার ফাহাদ আজ আরও প্রভাবশালী এক প্রতীক; আধিপত্যবাদ ও আগ্রাসনের বিরুদ্ধে প্রতিবাদের উজ্জ্বল উদাহরণ হিসেবে তিনি তরুণ সমাজের প্রেরণার দিশারী হয়ে আছেন।’*

ঢাকায় আয়োজিত এক জনসভায় ইনকিলাব মঞ্চের মুখপাত্র ওসমান হাদি বলেন, *“আবরার ফাহাদ বাংলাদেশের প্রতীক হয়ে উঠেছেন। আমরা কুষ্টিয়ায় তার কবর জিয়ারত করেছি। তার মা আমাদের বলেছিলেন, ‘আমার ছেলের মতো যেন আর কোনো ছেলের ভাগ্য না হয়।’ আমরা চাই বঙ্গবন্ধু এভিনিউর নাম পরিবর্তন করে ‘[[শহীদ আবরার ফাহাদ এভিনিউ]]’ করা হোক।”*

একই অনুষ্ঠান বা প্রেক্ষাপটে আমার দেশ পত্রিকার সম্পাদক মাহমুদুর রহমান মন্তব্য করেন, “*আমি আর আবরার একই বিভাগের ছাত্র ছিলাম। ভারতীয় আধিপত্যবাদের বিরুদ্ধে কথা বলার কারণেই আবরারকে হত্যা করা হয়। আমাদের দেশে প্রগতিশীলতার নামে ইসলামবিদ্বেষ ও ভারতপ্রীতি লালিত হচ্ছে। আবরারের গল্প আমাদের প্রজন্মের সাহসের গল্প।*”

### প্রকাশিত গ্রন্থ
আবরার ফাহাদকে কেন্দ্র করে বা তাঁকে উৎসর্গ করে বেশ কয়েকটি গ্রন্থ বাংলাদেশে প্রকাশিত হয়েছে। এসব প্রকাশনার মধ্যে অধিকাংশই প্রবন্ধ, স্মৃতিকথা ও রাজনৈতিক বিশ্লেষণধর্মী রচনা, যা তাঁর মৃত্যু-ঘটনা, সামাজিক প্রভাব ও মতপ্রকাশের স্বাধীনতা বিষয়ক আলোচনাকে কেন্দ্র করে রচিত। সবচেয়ে উল্লেখযোগ্য প্রকাশনা হলো ***চেতনায় আবরার ফাহাদ,***  লেখক ফারজানা ববি চুমকি; প্রকাশনী মহাকাল; প্রকাশকাল ২০২৫। বইটি আবরারের পরিবার, সহপাঠী ও নাগরিক সমাজের স্মৃতিচারণ, প্রবন্ধ ও বক্তব্য সংকলন হিসেবে প্রকাশিত হয় এবং ২০২৫ সালের একুশে বইমেলায় প্রথমবার উন্মোচিত হয়। গ্রন্থটিতে আবরারের জীবন, আদর্শ, এবং ২০১৯ পরবর্তী সামাজিক প্রতিক্রিয়ার বিশ্লেষণ স্থান পেয়েছে।

আরেকটি প্রকাশনা হলো ***গাজা থেকে বাংলাদেশ: আবরার ফাহাদ থেকে মোঃ হালাস,***  লেখক সামছুন জাহান আকতারী; প্রকাশনী ঝিঙেফুল। বইটি মূলত একটি রাজনৈতিক প্রবন্ধগ্রন্থ, যেখানে লেখক আন্তর্জাতিক মানবাধিকার, মতপ্রকাশের স্বাধীনতা ও রাষ্ট্রীয় দমননীতি। এই প্রেক্ষাপটে আবরার ফাহাদের ঘটনাকে তুলনামূলকভাবে বিশ্লেষণ করেছেন।

### কথাসাহিত্য
আবরার ফাহাদ বাংলাদেশের কথাসাহিত্যেও নানাভাবে প্রতিফলিত হয়েছে। ২০২৫ সালের অমর একুশে গ্রন্থমেলায় প্রকাশিত লেখক ও গবেষক মিতা আলীর প্রথম উপন্যাস ***আকর*** এই ধারার উল্লেখযোগ্য সংযোজন। উপন্যাসটি ইতিবৃত্ত প্রকাশনী থেকে প্রকাশিত হয় এবং মেলার ৪৫৯ নম্বর স্টলে প্রদর্শিত হয়।

লেখকের বক্তব্য অনুযায়ী, ‘‘আকর’’ মূলত ২০১৯ থেকে ২০২৩ সালের রাজনৈতিক ও সামাজিক বাস্তবতাকে ধারণ করে রচিত, যেখানে বিশেষভাবে আবরার ফাহাদ , করোনা মহামারি, এবং তরুণ সমাজের উপর রাষ্ট্রীয় ও সামাজিক নিয়ন্ত্রণের বিষয়টি প্রতিফলিত হয়েছে।

## আরও পড়ুন

* বাংলাদেশ ছাত্রলীগের সহিংসতা
* বাংলাদেশে ভারতীয় আধিপত্যবাদ

## তথ্যসূত্র

## বহিঃসংযোগ
* 
* 

বিষয়শ্রেণী:কুষ্টিয়া জিলা স্কুলের প্রাক্তন শিক্ষার্থী
বিষয়শ্রেণী:১৯৯৮-এ জন্ম
বিষয়শ্রেণী:২০১৯-এ মৃত্যু
বিষয়শ্রেণী:স্বাধীনতা পুরস্কার বিজয়ী
বিষয়শ্রেণী:বাংলাদেশ প্রকৌশল বিশ্ববিদ্যালয়ের প্রাক্তন শিক্ষার্থী
বিষয়শ্রেণী:নটর ডেম কলেজ, ঢাকার প্রাক্তন শিক্ষার্থী

বিষয়শ্রেণী:বাংলাদেশ আওয়ামী লীগের কেলেঙ্কারি
বিষয়শ্রেণী:২১শ শতাব্দীর বাংলাদেশী ব্যক্তি
বিষয়শ্রেণী:কয়ার ব্যক্তি
বিষয়শ্রেণী:কুষ্টিয়া জেলার সক্রিয়কর্মী
বিষয়শ্রেণী:কুষ্টিয়ার ব্যক্তি